Panayiotou-moord: 'Middelman' vra dan borgtog | Maroela Media
Panayiotou-moord: 'Middelman' vra dan borgtog
Die vermeende middelman in die Jayde Panayiotou-moord het Woensdag weer in die Port Elizabeth-landdroshof verskyn.
Die saak teen Luthando Siyoni is tot 18 Mei uitgestel wanneer hy amptelik om borgtog sal aansoek doen.
Siyoni is Maandag in Kwazakhele buite Port Elizabeth in hegtenis geneem, byna ses maande nadat sy immuniteit van vervolging herroep is.
Siyoni word verteenwoordig deur Zolile Ngqeza, dieselfde prokureur wat hom verteenwoordig het toe hy verlede jaar tydens die moordverhoor as 'n art. 204-getuie getuig het. Die voormalige uitsmyter is van voorneme om om borgtog aansoek te doen, maar staatsaanklaer Andre Kirshner het aangedui dat die staat die aansoek sal teenstaan.
Siyoni het vroeër erken dat hy gehelp het om 'n huurmoordenaar op te spoor om Jayde te vermoor en het Christopher Panayiotou uitgewys as baasbrein agter sy vrou se moord.
Jayde is op 21 April 2015 buite die Stellen Glen-kompleks in Kabegapark ontvoer waar sy gestaan en wag het vir 'n saamrygeleentheid werk toe. Haar liggaam is later in die buitewyke van Kwanobuhle gevind. Sy is in haar kop geskiet.
Siyoni se skielike ommeswaai het gekom ná 'n soortgelyke ommeswaai van sy vriendin, Babalwa Breakfast, wat aangekla is van meineed nadat sy afgewyk het van haar verklaring aan die polisie waarin sy gesê het haar kêrel het haar vertel van Panayiotou se planne om sy vrou, Jayde, te laat vermoor. Siyoni en Breakfast is gevolglik albei as vyandige getuies verklaar.
Panayiotou en Sinethemba Nenembe is in November verlede jaar skuldig bevind aan die moord op Jayde, terwyl Zolani Sibeko skuldig bevind is aan sameswering om moord te pleeg. Panayiotou se regspan het intussen 'n aansoek om verlof tot appèl teen sy skuldigbevinding by die hooggeregshof ingedien. Intussen dien Panayiotou, Nenembe en Sibeko reeds hul vonnisse uit.
Lees alle vorige berigte oor die Panayiotou-moordsaak op Maroela Media.
Drie sterf toe voertuig op N4 omslaan
ANC-hoë wend hom tot hooggeregshof
Ek het nie veelregskennis nie en daarom vra ek net,as Siyoni sy aanvanklike verklaring teruggetrek het kan dit Christopher se skuldigbevinding beinvloed?As Siyoni ingevolge art.204 van die strafproseswet kwytskelding teen vervolging ontvang het dan moes hy die waarheid gepraat het maar nou is die kwytskelding teruggetrek wat vir my die idee gee hy het gelieg en daarom word hy vervolg.Sy vriendin het ook 'n ommeswaai gemaak en word vervolg vir meineed.Wat gaan nou eintlik aan?
Jacques,is Christopher nie dan 'n slagoffer van sameswering nie.Hy appelleer teen sy skuldigbevinding.Gaan hierdie verwikkelinge die saak 'n ander wending laat inneem.Die een getuie is dood,een het nou sy verklaring teruggetrek en een is saam met Christopher gevonnis.Ek glo Christopher het deel aan sy vrou se dood gehad en hy is waar hy hoort.Hulle het lewenslank gekry as ek reg onthou. As Siyoni in sy verklaring Christopher geimpliseer het as die baasbrein hoekom sy verklaring terugtrek en vervolging in die gesig staar.Was hy nie omgekoop om 'n verklaring te maak nie.